VENDIM

Nr. 199, datë 9.5.2002

PËR MIRATIMIN E ANEKSKONTRATËS PËR HIDROCENTRALIN E SMOKTHINËS NDËRMJET MINISTRISË SË INDUSTRISË DHE ENERGJETIKËS DHE SHOQËRISË ITALIANE “ESSEGEI”, S.R.L.

Në mbështetje të nenit 100 të Kushtetutës, të ligjit nr. 7970, datë 20.7.1995 “Për rregullimin e energjisë elektrike” dhe të ligjit nr. 7973, datë 26.7.1995 “Për koncensionet dhe pjesëmarrjen e sektorit privat në shërbimet publike dhe infrastrukturë”, me propozimin e Ministrit të Industrisë dhe Energjetikës, Këshilli i Ministrave,

VENDOSI:

1. Miratimin e anekskontratës për hidrocentralin e Smokthinës ndërmjet Ministrisë së Industrisë dhe Energjetikës dhe shoqërisë italiane “Essegei”, s.r.l, e cila i bashkëlidhet këtij vendimi.

2. Monitorimi i zbatimit të kësaj anekskontrate të bëhet nga Ministria e Industrisë dhe Energjetikës.

3. Në vendimin nr. 445, datë 17.6.2001 të Këshillit të Ministrave “Për miratimin e kontratës koncesionare të formës “ROT” ndërmjet Ministrisë së Ekonomisë Publike dhe Privatizimit dhe shoqërisë italiane “ESSEGEI”, s.r.l, për hidrocentralin e Smokthinës” të bëhen këto ndryshime:

- Në pikën 1, emërtimi “Ministria e Ekonomisë Publike dhe Privatizimit” zëvendësohet me “Ministria e Industrisë dhe Energjetikës”.

- Në pikën 2, emërtimi “Ministria e Ekonomisë Publike dhe Privatizimit” zëvendësohet me “Ministria e Industrisë dhe Energjetikës dhe Ministria e Ekonomisë”.

Ky vendim hyn në fuqi pas botimit në Fletoren Zyrtare.

KRYEMINISTRI

Pandeli Majko

**ANEKS KONTRATË**

Midis Ministrisë së Industrisë dhe Energjetikës së Republikës së Shqipërisë, përfaqësuar nga Mininstri i Industrisë dhe Energjetikës z.Viktor Doda

Dhe

Shoqërisë me përgjegjësi të kufizuar të së drejtës italiane “ESSEGEI” s.r.l., me zyrë në Romë Itali, në adresën Rruga: Adda 21, 00918 Romë, që më pas do t’i referohemi si “Koncesionari” dhe përfaqësuar nga Presidenti z.Vicenzo Marco Jorio.

Meqenëse ekzistojnë këto kushte paraprake:

- Essegei-Shqipëri sh.p.k., shoqëri e krijuar nga Koncesionari në bazë të legjislacionit shqiptar (këtu e më poshtë, “Essegei Shqipëri”), që nga gushti i vitit të kaluar është duke i dhënë energji KESH-it në rrjetin e H/C, pa ndonjë ndalesë të rëndësishme, pavarësisht nga sezoni dhe mungesa e ujit.

- Mungesa e një marrëveshjeje juridike afatgjatë blerjeje për fuqinë që do të bëhet e vlefshme dhe për furnizimin e energjisë.

- Realizimi i Kontratës së Koncesionit, miratuar me vendimin e Këshillit të Ministrave nr. 445, datë 17.6.2001.

- Mundësia e fuqizimit të bashkëpunimit për realizimin e plotë të Projektit.

- Kuadri ligjor për problemet e regjimit të ujrave për H/C e Smokthinës është i kompletuar, veçanërisht në bazë të ligjit nr. 8518, datë 30.7.1999 dhe ligjit 8605 datë 20.4.2000.

Si dhe baza ligjore:

- Ligjin nr. 7970, datë 20.6.1995 “Mbi rregullimin e energjisë elektrike”.

- Ligjin nr. 7973, datë 26.6.1995 “Mbi koncesionet në sektorin privat në shërbimin publik dhe infrastrukturë”.

- Neni nr. 22 i Kontratës së Koncesionit të bërë në mes Palëve dhe të miratuar me vendim të Këshillit të Ministrave nr. 445, datë 17.6.2001.

Palët ranë dakord si më poshtë:

Në nenin 7 të Kontratës së Koncesionit, të miratuar me vendim të Këshillit të Ministrave nr. 445, datë 17.6.2001, pas paragrafit të fundit shtojnë një paragraf tjetër me këtë përmbajtje:

“Me miratimin e çmimit të shitjes së energjisë elektrike nga ERE (Enti Rregullator i Sektorit të Energjisë Elektrike), autorizohet KESH sh.a. të lidhë kontratë me Koncesionarin dhe me ESSEGEI-SHQIPËRI sh.p.k. për pagimin e energjisë elektrike të konsumuar nga KESH sh.a. dhe të dhënë nga shoqëria ESSEGEI-SHQIPëRI sh.p.k. e krijuar nga Koncesionari dhe për të lidhur kontratë afatgjatë për blerjen e energjisë elektrike nga Koncesionari dhe shoqëria ESSEGEI-SHQIPËRI sh.p.k.

Kjo Anekskontratë hyn në fuqi me miratimin nga Këshilli i Ministrave.

Kjo Anekskontratë u përpilua në 6 kopje dhe u nënshkrua nga Palët pa asnjë vërejtje.

Adresat dhe fakset zyrtare që do të përdoren gjatë zbatimit të kësaj Kontrate janë të njëjta me Kontratën e Koncesionit.

Nënshkruar nga

Për OSHA

Ministër i Industrisë dhe Energjetikës

Viktor Doda

Për Koncesionarin

ESSEGEI sh.p.k.

Vincenzo Marco Jorio